บลจ.กรุงศรีออกกอง KF-CINCOMEลงทุนสินทรัพย์ทั่วโลกขายวันนี้-3 พ.ย.
บลจ.กรุงศรี เสนอขายกองทุนเปิดกรุงศรีคอลเล็คทีฟโกลบอลอินคัม(KF-CINCOME) ชูจุดเด่นลงทุนกองทุนเดียวเข้าถึงสินทรัพย์ที่หลากหลายทั่วโลก เหมาะสำหรับนักลงทุนที่มิใช่รายย่อยและผู้ที่มีเงินลงทุนสูง เสนอขายครั้งแรกระหว่างวันที่ 27 ต.ค.-3 พ.ย.58 มูลค่าขั้นต่ำของการซื้อครั้งแรก 510,000 บาท
30 ต.ค. 2558

นายอลัน แคม กรรมการผู้จัดการ (รักษาการ) บริษัทหลักทรัพย์จัดการกองทุน กรุงศรี จำกัด(บลจ.กรุงศรี) เปิดเผยว่า บริษัทเตรียมเสนอขายกองทุนเปิดกรุงศรีคอลเล็คทีฟโกลบอลอินคัมโดยลงทุนผ่านกองทุนหลัก JP Morgan Global Income รอบปีบัญชีไม่น้อยกว่า 80% ของมูลค่าทรัพย์สินสุทธิต่อปี และมีการป้องกันความเสี่ยงอัตราแลกเปลี่ยนโดยการตัดสินใจของผู้จัดการกองทุนเพื่อให้เกิดประโยชน์สูงสุดต่อผู้ถือหน่วยลงทุน
สำหรับกองทุนหลัก JP Morgan Global Income เป็นกองทุนหลักกองเดียวกับกองทุนเปิดกรุงศรีโกลบอลอินคัม (KF-INCOME) ที่บริษัทเสนอขายเมื่อเดือนพ.ย.57 และได้รับการตอบรับที่ดีจากนักลงทุนเนื่องจากมีผลการดำเนินงานที่ดีอย่างสม่ำเสมอแม้ในช่วงที่ผ่านมาตลาดจะมีความผันผวน ส่งผลให้กองทุน KF-INCOME มีเงินลงทุนใหม่สูงสุดในกลุ่ม FIF ประเภทกองผสมในช่วง 9 เดือนแรกของปี 58 คิดเป็นมูลค่าเงินลงทุนกว่า 8,759.ล้านบาท (Morningstar 30 ก.ย. 58)
ส่วนกองทุน KF-CINCOME มีความแตกต่างกับกองทุน KF-INCOME ตรงที่กองทุน KF-CINCOME ไม่มีนโยบายสับเปลี่ยนหน่วยลงทุนอัตโนมัติไปยังกองทุน KFCASH   จึงเป็นทางเลือกที่ดีสำหรับผู้ลงทุนที่ไม่ต้องการโอกาสรับผลตอบแทนรายเดือน   แต่ต้องการสะสมผลตอบแทนจากการลงทุนและกำหนดระยะเวลาในการขายคืนหน่วยลงทุนด้วยตนเอง
ขณะที่กองทุนหลัก JP Morgan Global Income บริหารโดยหนึ่งในผู้จัดการกองทุนชั้นนำของโลก JP Morgan Asset Management มีจุดเด่นในหลายด้าน เช่น การได้รับรางวัล Best Fund Provider ประเภท Multi-asset Solution จากการประกวด Asian Private Banker Asset Management Awards for Excellence 2014/15  
ทั้งนี้ กองทุนหลักมีการบริหารการลงทุนในสินทรัพย์ทั่วโลกมายาวนานกว่า 30 ปี และมีสินทรัพย์ภายใต้การบริหารกว่า 1.7 แสนล้านเหรียญสหรัฐ โดยมีการกระจายการลงทุนในหลักทรัพย์ที่มีศักยภาพในการสร้างรายได้กว่า 1,600 หลักทรัพย์ทั่วโลก ทั้งในส่วนของหุ้น REITs ตราสารหนี้คุณภาพสูง พันธบัตรประเทศเกิดใหม่ High yield bond หุ้นกู้แปลงสภาพ และ mortgages เป็นต้น”
นายอลัน กล่าวว่า บลจ.กรุงศรี เชื่อมั่นว่ากองทุน KF-CINCOME จะเป็นเครื่องมือที่ช่วยให้ผู้ลงทุนมีการจัดสัดส่วนการลงทุนในสินทรัพย์ต่างๆที่มีศักยภาพการเติบโตสูงหลากหลายทั่วโลกและสามารถเพิ่มโอกาสสร้างผลตอบแทนที่ดีในแต่ละวงจรเศรษฐกิจ เนื่องจากไม่มีสินทรัพย์ใดให้ผลตอบแทนดีตลอดทุกช่วงการลงทุน  
การลงทุนในช่วงเวลาดังกล่าวเป็นจังหวะที่เหมาะสมเนื่องจากช่วงที่ผ่านมาสินทรัพย์ต่างๆมีการปรับลดราคาลงมาจากความผันผวนของตลาดการเงินโลกทั้งในส่วนของตลาดหุ้น และตลาดตราสารหนี้ จึงเป็นจังหวะที่ดีในการเข้าซื้อสินทรัพย์ดีราคาถูก อีกทั้ง เศรษฐกิจโลกมีแนวโน้มที่จะฟื้นตัวตามกลุ่มประเทศที่มีอิทธิพลต่อระบบเศรษฐกิจ ได้แก่ ยุโรป อเมริกา ญี่ปุ่น ที่มีแนวโน้มเศรษฐกิจเป็นขาขึ้นและเศรษฐกิจโตขึ้นเรื่อยๆ เม็ดเงินจำนวนมากยังคงถูกอัดฉีดเข้าสู่ระบบการเงินโลก โดยธนาคารกลางยุโรป   ญี่ปุ่น และ จีนได้ดำเนินนโยบายการเงินแบบผ่อนคลาย
อีกทั้ง ธนาคารกลางยุโรปพร้อมจะดำเนินนโยบายผ่อนคลายเชิงปริมาณ(QE) ต่อไปอย่างน้อยจนถึงเดือนก.ย.59 และอาจพิจารณาขยายขนาดและระยะเวลาออกไป หากเห็นว่ามีความจำเป็นเพื่อให้บรรลุเป้าหมายการฟื้นตัวอย่างยั่งยืน
ทั้งนี้ บริษัทได้จัดเตรียมโปรโมชั่นพิเศษสำหรับผู้ที่ลงทุนในกองทุน KF-CINCOME ช่วงการเสนอขายครั้งแรกครบทุกๆ 100,000 บาท จะได้รับหน่วยลงทุนกองทุนเปิดกรุงศรีตราสารเงิน (KFCASH) มูลค่า 100 บาท